ಅಪಾಯಕ್ಕೆ ಆಹ್ವಾನ ನೀಡುತ್ತಿವೆ ತುಕ್ಕು ಹಿಡಿದ ವಾಹನಗಳು..! ಕೃಷ್ಣ ಸಿದ್ದಾಪುರ ಸಿದ್ದಾಪುರ: ಪಟ್ಟಣದಲ್ಲಿ ದಿನದಿಂದ ದಿನಕ್ಕೆ ವಾಹನ ದಟ್ಟಣೆ ಹೆಚ್ಚಾಗುತ್ತಿದೆ. ಇದರೊಂದಿಗೆ ಪಟ್ಟಣದ ವಿವಿಧ ಭಾಗಗಳಲ್ಲಿ ರಸ್ತೆ ಬದಿ ಹಲವು ಸಮಯಗಳಿಂದ ನಿಲ್ಲಿಸಿರುವ ತುಕ್ಕು ಹಿಡಿದಿರುವ ವಾಹನಗಳಿಂದ ಸ್ಥಳೀಯರಿಗೆ ಸಮಸ್ಯೆಯುಂಟಾಗುತ್ತಿದೆ. ಕೆಟ್ಟುನಿಂತ ವಾಹನಗಳನ್ನು ರಸ್ತೆ ಬದಿಯಲ್ಲಿ ಹಲವು ವರ್ಷಗಳಿಂದ ನಿಲ್ಲಿಸಲಾಗಿದೆ. ಕೆಲವು ವಾಹನಗಳ ವಾರಸುದಾರರು ಯಾರು ಎಂಬ ಮಾಹಿತಿಯೂ ಇಲ್ಲ. ಹೀಗೆ ನಿಲುಗಡೆಗೊಳಿಸಿರುವ ವಾಹನಗಳಿಂದ ವಾಹನ ಸಂಚಾರಕ್ಕೆ ತೊಡಕುಂಟಾಗುವುದರ ಜೊತೆಗೆ ವಾಹನ ನಿಂತಿರುವ ಸ್ಥಳಗಳಲ್ಲಿ ಕಾಡು ಬೆಳೆಯುತ್ತಿದೆ. ಹೀಗಾಗಿ ಕೂಡಲೇ ವಾಹನ ತೆರವಿಗೆ ಗ್ರಾಮ ಪಂಚಾಯಿತಿ ಮುಂದಾಗಬೇಕೆಂದು ಸ್ಥಳೀಯರು ಒತ್ತಾಯಿಸಿದ್ದಾರೆ. ಸಿದ್ದಾಪುರಮಡಿಕೇರಿ ರಸ್ತೆಯ ಪೆಟ್ರೋಲ್ ಬಂಕ್ ಬಳಿ ರಸ್ತೆ ಡಾಂಬರೀಕರಣದ ಎಂಜಿನ್ ಒಂದು ಸುಮಾರು ಎರಡುಮೂರು ವರ್ಷಗಳಿಂದ ನಿಲುಗಡೆಗೊಂಡಿದೆ. ಈ ಭಾಗದಲ್ಲಿ ರಸ್ತೆ ಹದಗೆಟ್ಟಿದ್ದು, ಬಾರೀ ವಾಹನಗಳ ಸಂಚಾರ ಸಂದರ್ಭ ನಿಲುಗಡೆಗೊಂಡಿರುವ ಡಾಂಬರೀಕರಣ ಎಂಜಿನ್ನಿಂದ ಸಮಸ್ಯೆಯುಂಟಾಗುತ್ತಿದೆ. ಸಿದ್ದಾಪುರ ಸಂತೆ ನಡೆಯುವ ಸ್ಥಳದ ಬಳಿ ಗೂಡ್ಸ್ ಆಟೊರಿಕ್ಷಾವೊಂದನ್ನು ಹಲವು ವರ್ಷಗಳಿಂದ ನಿಲುಗಡೆಗೊಳಿಸಲಾಗಿದೆ. ವ್ಯಾಪಾರಸ್ಥರು ಹಾಗೂ ಗ್ರಾಹಕರಿಗೆ ಇದರಿಂದ ತೊಂದರೆಯುಂಟಾಗುತ್ತಿದ್ದು, ಕೂಡಲೇ ವಾಹನ ವಾರಸುದಾರರನ್ನು ಪತ್ತೆ ಹಚ್ಚಿ ತೆರವುಗೊಳಿಸಬೇಕೆಂದು ಸ್ಥಳೀಯರು ಒತ್ತಾಯಿಸಿದ್ದಾರೆ. ಪಟ್ಟಣದಲ್ಲಿ ಇದೇ ರೀತಿ ಲಾರಿ, ಆಟೋ ಮತ್ತಿತರ ವಾಹನಗಳನ್ನು ನಿಲುಗಡೆಗೊಳಿಸಲಾಗಿದ್ದು, ತುಕ್ಕು ಹಿಡಿಯುತ್ತಿರುವ ವಾಹನಗಳು ಪಟ್ಟಣಕ್ಕೆ ಕಪ್ಪು ಚುಕ್ಕೆಗಳಾಗಿ ಗೋಚರಿಸುತ್ತಿವೆ. ಪಟ್ಟಣದಲ್ಲಿ ಶುಚಿತ್ವ ಕಾಪಾಡುವುದರೊಂದಿಗೆ ಇಂತಹ ವಾಹನಗಳನ್ನು ಶೀಘ್ರದಲ್ಲಿ ತೆರವುಗೊಳಿಸಬೇಕೆನ್ನುವ ಆಗ್ರಹ ಕೇಳಿಬಂದಿದೆ. ಸಿದ್ದಾಪುರ ಗ್ರಾಮ ಪಂಚಾಯಿತಿ ವ್ಯಾಪ್ತಿಯ ಮಡಿಕೇರಿ ರಸ್ತೆ, ಮೈಸೂರು ರಸ್ತೆ ಮತ್ತು ಎಂಜಿ ರಸ್ತೆ ಬದಿಗಳಲ್ಲಿ ಹಳೆಯ ವಾಹನಗಳು ಕೆಟ್ಟು ನಿಂತು ಹಲವಾರು ವರ್ಷಗಳು ಕಳೆದಿದೆ. ಇದರಿಂದ ರಸ್ತೆಯಲ್ಲಿ ವಾಹನ ಚಲಾಯಿಸಲು ಸಮಸ್ಯೆಯಾಗುತ್ತಿದ್ದು, ಈ ಕೆಟ್ಟು ನಿಂತಿರುವ ವಾಹನದ ಮಾಲೀಕರನ್ನು ತಕ್ಷಣವೇ ಪತ್ತೆ ಹಚ್ಚಿ ರಸ್ತೆ ಬದಿಯಲ್ಲಿಟ್ಟಿರುವ ವಾಹನವನ್ನು ತೆರವು ಗೊಳಿಸುವ ಕೆಲಸಕ್ಕೆ ಗ್ರಾಮ ಪಂಚಾಯಿತಿ ಆಡಳಿತ ಮಂಡಳಿ ಮುಂದಾಗಬೇಕು. ಆ ಮೂಲಕ ಮುಂದಾಗುವ ಅನಾಹುತಗಳನ್ನು ತಪ್ಪಿಸಬೇಕು. ರಮೇಶ್, ಕೊಡಗು ಜಿಲ್ಲಾ ಕಾರ್ಯದರ್ಶಿ, ಸಿಪಿಐಎಂ ರಸ್ತೆ ಬದಿಯ ವಾಹನ ತೆರವು ಗೊಳಿಸುವಂತೆ ಗ್ರಾಮ ಪಂಚಾಯಿತಿಗೆ ಈಗಾಗಲೇ ಮನವಿ ಸಲ್ಲಿಸಲಾಗಿದೆ. ಆದರೂ ಗ್ರಾ.ಪಂ. ಆಡಳಿತ ಮಂಡಳಿ ನಿರ್ಲಕ್ಷ್ಯ ತೋರುತ್ತಿದೆ. ಅಪಘಾತಗಳಂತಹ ಘಟನೆ ನಡೆಯುವ ಮುನ್ನ ಗ್ರಾ.ಪಂ. ಎಚ್ಚೆತ್ತುಕೊಂಡು ತುಕ್ಕು ಹಿಡಿಯುತ್ತಿರುವ ವಾಹನಗಳ ತೆರವಿಗೆ ಮುಂದಾಗಬೇಕು. ಅಬ್ದುಲ್ ಸಮ್ಮದ್, ಸಾಮಾಜಿಕ ಹೋರಾಟಗಾರ, ಸಿದ್ದಾಪುರ Save my name, email, and website in this browser for the next time I comment.